**อ๊ะ อริญากร บวรวิศรุติ** นักแสดงชาวไทย มีผลงานที่เป็นที่รู้จักจากซิทคอม เพราะมีเธอ ในบท *"สาลินี"* หรือที่รู้จักกันในชื่อ *"เจ๊สา"* ทางช่องวัน

ประวัติ
-------

อ๊ะ อริญากร บวรวิศรุติ เริ่มบ่มเพาะความสนใจเกี่ยวกับการแสดงตั้งแต่วัยเด็ก ได้มีโอกาสเรียนร้องเพลงครั้งแรกที่ *โรงเรียนดนตรีมีฟ้า* และต่อมาได้เรียนเพิ่มเติมทางด้านร้องและทางด้านเต้น (แจ๊ส) เบื้องต้นที่ *โรงเรียนดนตรีเคพีเอ็น* โดยเข้าร่วมทำกิจกรรมที่เกี่ยวข้องกับการแสดงตั้งแต่ยังเรียนในระดับชั้นอนุบาลจนกระทั่งจบการศึกษาระดับปริญญา อ๊ะ อริญากรเริ่มชีวิตนักเรียนในระดับประถมศึกษาที่ โรงเรียนราชวินิต และมัธยมศึกษาตอนต้นที่ *โรงเรียนสาธิตสวนสุนันทา* และ *โรงเรียนอัมพรไพศาล* จนสำเร็จการศึกษาระดับชั้นมัธยมปลาย ในขณะที่เรียนอยู่ที่ *โรงเรียนอัมพรไพศาล* อ๊ะเข้าร่วมกิจกรรมการแสดงมาโดยตลอด อาทิ ผู้นำเชียร์ ประธานสีแข่งขันกีฬา ตลอดจน ได้รับเลือกคฑากรของโรงเรียนในขณะอยู่ชั้นมัธยมศึกษาปีที่ 6 จนเมื่อสำเร็จการศึกษาระดับมัธยมศึกษาจึงได้เลือกศึกษาต่อในสาขาวิชาศิลปะการแสดง คณะนิเทศศาสตร์ มหาวิทยาลัยกรุงเทพ ซึ่งเป็นภาควิชาที่มีชื่อเสียงทางด้านการศิลปะการแสดง โดยเลือกเรียนวิชาเอกใน สาขาการแสดงและกำกับการแสดง

ในขณะที่ศึกษาอยู่สาขาวิชาศิลปะการแสดง คณะนิเทศศาสตร์ มหาวิทยาลัยกรุงเทพ อ๊ะ อริญากรยังมีโอกาสได้เลือกกิจกรรมที่เกี่ยวกับการแสดงมากขึ้น โดยได้รับการคัดเลือกเป็นตัวแทนมหาวิทยาลัย ในการเป็นผู้นำเชียร์ *เชียร์ลีดเดอร์มหาวิทยาลัยกรุงเทพ* ในงานไทยแลนด์ยูนิเวอร์ซิตี้ลีก ฟุตบอลยูลีก และให้ความร่วมมือ เข้าร่วมกิจกรรมต่างๆ ของทางมหาวิทยาลัย ก่อนจบการศึกษา อ๊ะ อริญากร ได้ส่งสารนิพนธ์ทางด้านการแสดงในบทบาท แคลร์ ในละครเวที เรื่อง เดอะ เมดส์ ผลงานประพันธ์ที่มีชื่อเสียงระดับโลกของ ฌ็อง เฌอเนต์ (จากเรื่อง The Maids ในฉบับภาษาอังกฤษ ซึ่งแปลจากต้นฉบับภาษาฝรั่งเศสชื่อ Les Bonnes) ในระหว่างที่เป็นนักศึกษาเอกการแสดงและกำกับการแสดงนั้น อ๊ะ อริญากรได้สมัครเข้ารับการคัดเลือกเป็นหนึ่งนักแสดงละครเพลงเรื่อง ทวิภพ เดอะมิวสิคัล กับ บริษัท ซีเนริโอ จำกัด โดยได้รับคัดเลือกให้เป็นนักแสดงหมู่มวล ของละครเวทีทวิภพ เดอะ มิวสิคัล และถือว่าเป็นโอกาสก้าวสำคัญในการเข้าวงการด้วยความเป็นมืออาชีพ ทำให้ในระยะเวลาที่เรียนนั้นจึงต้องทั้งเรียนและทำงานคู่กันไป จนสำเร็จการศึกษาในระดับปริญญาในเวลาต่อมา

ต่อมา อ๊ะ อริญากรได้รับเลือกให้ร่วมแสดงในละครเพลงอีกหลายเรื่องให้กับ บริษัท ซีเนริโอ จำกัด รวมทั้งได้รับโอกาสให้ร่วมแสดงละครโทรทัศน์ กับ เอ็กแซคท์ และ ซีเนริโอ โดยเฉพาะอย่างยิ่งในบทบาทที่สร้างสีสัน มีชีวิตชีวา และสร้างเสียงหัวเราะ ผลงานเด่นคือ **สาลินี** จากซิทคอม เพราะมีเธอ ทาง ช่องวัน ตัวละครที่สร้างสีสันและเสียงหัวเราะให้ผู้ชมในทุกๆ ตอนที่ปรากฏตัว ด้วยคาแรกเตอร์ความสอดรู้สอดเห็นจนทำให้ถูกคนอื่นแกล้ง ล้อเลียน ด้วยเสียงร้องของช้างและถูกเรียกในฉายา น้องช้าง

ผลงานการแสดง
------------

### ละครโทรทัศน์

| ปี | เรื่อง | รับบท | ช่อง | หมายเหตุ |
| --- | --- | --- | --- | --- |
| 2554 | ข้ามเวลาหารัก | ซินดี้ | ช่อง 5 | **มิวสิคัล ออน ทีวี** |
| 2556 | อีสา-รวีช่วงโชติ | นังชด |  |
| 2557 | คุ้มนางครวญ | ทิพย์ |  |
| เล่ห์นางฟ้า | ตุ้ยนุ้ย |  |
| 2559 | เราเกิดในรัชกาลที่ ๙ เดอะซีรีส์ | ลูกศิษย์ครูจันทนา | ช่องวัน | ละครเนื่องในวโรกาสเป็นการถวายความอาลัยแด่ พระบาทสมเด็จพระปรมินทรมหาภูมิพลอดุลยเดช |
| 2561 | สายรักสายสวาท | วิมล |  |
| วายุเทพยุทธ์ | หลิว |  |
| เนตรนาคิน | ช้อย |  |
| 2562 | ด้ายแดง | อาเง็ก | ช่อง 3 |  |
| เรือนไหมมัจจุราช | ฉ่ำ | ช่องวัน |  |
| เขาวานให้หนูเป็นสายลับ | แม่เสียฮะ | ช่อง 3 |  |
| 2563 | คดีรักข้ามภพ | ชม | ช่องวัน |  |
| 2564 | แก้วลืมคอน | สายจิตต์ |  |
| ดวงตาที่สาม | ครูหนูนา | ช่อง 3 | รับเชิญ |
| 2566 | มณีพยาบาท | แวว | ช่องวัน |  |
|

### ซีรีส์

| ปี | เรื่อง | รับบท | ช่อง | หมายเหตุ |
| --- | --- | --- | --- | --- |
| 2556 | เซน...สื่อรักสื่อวิญญาณ | น้อย | ช่อง 5 | ตอน **ใคร...ในบ้าน** |
| 2559 | True Love Story เพราะเธอคือรัก | ดอกฟ้า | ทรูโฟร์ยู | ละครชุด มินิซีรีส์กึ่งภาพยนตร์โทรทัศน์ ตอน **กาลครั้งหนึ่ง** |
| ลายหงส์ | จีน | จีเอ็มเอ็ม 25 | ละครชุด มินิซีรีส์ ชุด **เพลิงกฤษณา** |
| 2561 | เมืองมายา Live | ปูเปรี้ยว | ช่องวัน | ละครซีรีส์ ตอน **สายเลือดมายา** |
|

### ซิทคอม

| ปี | เรื่อง | รับบท | ช่อง | หมายเหตุ |
| --- | --- | --- | --- | --- |
| 2555 – 2556 | ครอบครัวขำ | วาส | ช่อง3 | วาไรตี้ผสมละครซิทคอมตลกสั้น จบในตอนตอน **วิวาห์อลวน** |
| 2556 | บ้านนี้มีรัก | ก้อย | ช่อง 9 | ตอน **กิ๊กๆกั๊กๆ** |
| 2557 – 2558 | เพราะมีเธอ | สาลินี | ช่องวัน | นักแสดงประจำ |
| 2560 | บางรักซอย 9/1 | ผิง | ตอน **Mommy Spirit** |
|

### ละครเวที

| ปี | เรื่อง |
| --- | --- |
| 2546 | Am I |
| 2548 | ทวิภพ เดอะมิวสิคัล |
| 2551 | ก่อนจะถึง บางรักซอย 9 on stage |
| ข้างหลังภาพ เดอะมิวสิคัล |
| 2552 | แม่นาคพระโขนง เดอะมิวสิคัล |
| 2552 – 2553 | ลมหายใจ เดอะมิวสิคัล |
| 2553 | กินรีสีรุ้ง |
| 2554 – 2555 | สี่แผ่นดิน เดอะมิวสิคัล |
| 2555 | รักจับใจ เดอะโรแมนติกมิวสิคัล |
|

### คอนเสิร์ต

* คอนเสิร์ต บี้ เลิฟแอตแทค (Bie Love Attack) (พ.ศ. 2551) [นักแสดงส่วนมิวสิคัล]
* Boy Story Concert ฉลองครบรอบ 20 ปี บอย ถกลเกียรติ  (พ.ศ. 2553) [นักแสดงส่วนมิวสิคัล]
* คอนเสิร์ต 45 ปี เจนนิเฟอร์ คิ้ม "คอนเสิร์ตครั้งสุดท้ายก่อนวัยทอง"  ปี 2556 **A-time Showbiz** (พ.ศ. 2556) [นักแสดงส่วนมิวสิคัล]

### ผลงานอื่นๆ

* นักแสดงของการแสดงชุด **มหานาฏกรรมเฉลิมพระเกียรติพระมหาชนก** (แสดง ณ อิมแพ็ค เมืองทองธานี) เป็นส่วนหนึ่งของกิจกรรมเฉลิมพระเกียรติฉลองสิริราชสมบัติครบ 60 ปี  
เนื่องในวโรกาสที่ พระบาทสมเด็จพระปรมินทรมหาภูมิพลอดุลยเดช เถลิงถวัลยราชสมบัติครบ 60 ปี โดยเป็นการอัญเชิญบทพระราชนิพนธ์ พระมหาชนก มาจัดทำเป็นละครเพลงร่วมสมัย
* เป็นคอรัสอัลบั้มของ ละครเวที สี่แผ่นดิน เดอะมิวสิคัล ปี 2554
* เป็นคอรัสอัลบั้มของ ละครเวที รักจับใจ เดอะโรแมนติกมิวสิคัล  ปี 2555
* โฆษณาเมืองไทยประกันชีวิต Smile ร่วมกับ สุกฤษฎิ์ วิเศษแก้ว
* โฆษณายูนิลิเวอร์ ตรุษจีน สะอาดยกบ้าน อั่งเปายกตระกูล
* โฆษณาบัตรกรุงศรีเฟิร์สช้อยส์  สมัครไม่สะดุด อนุมัติรับบัตรเลย!

อ้างอิง
-------

1. ↑  ซิทคอม 'เพราะมีเธอ'

แหล่งข้อมูลอื่น
---------------

* อริญากร บวรวิศรุติ ที่อินสตาแกรม